REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

10 Broj:06-2/327-12

20. decembar 2012. godine

B e o g r a d

 Z A P I S N I K

 sa Šeste sednice Odbora za dijasporu i Srbe u regionu

 U četvrtak, 13. decembra 2012. godine, u prostorijama Doma Narodne skupštine, u sali 3. sa početkom u 11,00 časova, održana je Šesta sednica Odbora za dijasporu i Srbe u regionu.

 Sednici Odbora prisustvovalo je jedanaest narodnih poslanika, članova i zamenika članova Odbora: Aleksandar Čotrić, predsednik; Nebojša Berić,zamenik člana, prof dr Marko Atlagić, član; Aleksandra Đurović, član; Miodrag Linta, član; Miodrag Stojković, član; Saša Dujović, zamenik člana, Milan Lapčević, član; Milorad Stošić, član; Jelena Travar Miljević, član i Nevena Stojanović, član.

 Opravdano odsutni : Dušica Nikolić, član; dr Janko Veselinović, član; Ivica Tončev, član; dr Dijana Vukomanović član i Petar Petković, član.

 Sednici nisu prisustvovali: Sanja Čeković, član i Sanja Jefić Branković, član.

Sednici su prisustvovali predstavnici Eparhije temišvarske Srpske pravoslavne crkve: Milorad Ilić i Tima Lacković i ispred Kancelarije za saradnju sa dijasporom i Srbima u regionu, savetnik direktora Kancelarije, Rastko Janković.

 Sednicom je predsedavao predsednik Odbora za dijasporu i Srbe u regionu Aleksandar Čotrić, koji je na početku sednice konstatovao kvorum i na njegov predlog jednoglasno je usvojen sledeći:

**D n e v n i r e d**

 - Usvajanje zapisnika sa pete sednice Odbora za dijasporu i Srbe u regionu

1. **Informacija predstavnika Eparhije temišvarske Srpske pravoslavne crkve o njihovom zahtevu za vraćanje oduzete imovine na teritoriji Rumunije;**

**2.Razno**

Predsednik Odbora, Aleksandar Čotrić je na početku pozdravio prisutne i povodom prve tačke dnevnog reda dao reč predstavnicma Eparhije temišvarske SPC. G-din Tima Lacković je u uvodnom izlaganju izneo pojedinosti vezane za problem dugogodišnjeg pokušaja povraćaja imovine „Makrin dom“ zadužbinske zgrade Srpske pravoslavne crkvene opštine Temišvar-Grad, prilikom čega je članovima Odbora podeljeno na upoznavanje štampano obraćanje iz kancelarije Eparhije temišvarske, a koje u opisu sadrži: apel, memorandum, fotografije, besedu i kontakte. Tima Lacković je u obraćanju izneo nekoliko stvari vezanih za „Makrin dom“, zadužbinu humanitarnog karaktera od čijih prihoda se čitav vek obezbeđivala materijalna potpora stotinama sirotih lica, siromašnih đaka i studenata, osiromašenih porodica i svih ljudi u nevolji. Naglasio je da je još 1992. godine pokrenuta parnica za vraćanje ove nekretnine, koja je nasilno oduzeta SPC od strane rumunske komunističke države 1968. godine, kao i da nakon dvadeset godina, kada je parnica stigla do Vrhovnog kasacionog suda u Bukureštu, biva vraćena na razmatranje i pretres pred Okružnim županijskim sudom u Temišvaru i čeka se novo ročište. Značaj vraćanja „Makrinog doma“, SPC, tj. Eparhiji Temišvarskoj, po rečima Lackovića je u tome što bi se ista stavila na raspolaganje Srpskoj gimnaziji „Dositej Obradović“ i Srpskim zabavištima u Temišvaru i svim studentima i ljudima u nevolji. U daljem obraćanju, Lacković je naglasio da oni ne traže nikakvu materijalnu pomoć od Matice, već institucionalnu, kroz uticaj shodno nadležnostima. Podrazumevajući isključivanje mešanja u sudski postupak, zamolio je za pomoć da pravda i istina oko „Makrinog doma“ budu što pre realizovani.

U razgovor su se uključili: Milorad Stošić, član; Miodrag Stojković, član; Miodrag Linta, član; Saša Dujović, zamenik člana; Prof. dr Marko Atlagić, član i Jelena Travar Miljević, član , prvenstveno postavljajući pitanje kako predstavnici Eparhije temišvarske vide mehanizme pomoći Srbije u rešavanju ovog problema, kao i ulogu Odbora za dijasporu i Srbe u regionu u rešavanju ovog problema. Takođe je bilo pitanja da li su se obraćali međunarodnim sudovima, prvenstveno sudu u Strazburu, kao i da li su se obraćali ministru pravosuđa Rumunije i oko uloge Međuvladine mešovite komisije Republike Srbije i Rumunije za nacionalne manjine.

Tima Lacković i Milorad Ilić su odgovarajući na postavljana pitanja članova i zamenika članova Odbora izrazili zahvalnost za podršku koju je Odbor dao, time što su primljeni i mogli da iznesu svoj problem pred članovima Odbora, i što im je omogućeno da nakon ovog susreta imaju susret sa savetnikom za spoljne poslove u kabinetu premijera Srbije, nakon čega će predati materijal u kabinet predsednika Srbije i otići u posetu Kancelariji za saradnju sa dijasporom i Srbima u regionu. Što se tiče pitanja oko obraćanja međunarodnim sudovima, odgovor je bio negativan, s obzirom da nisu bila iskorišćena sva pravna sredstva u državi Rumuniji, kao i da su u obraćanju ministru pravosuđa Rumunije dobili pozitivne najave.

 Predsednik Odbora, Aleksandar Čotrić je u vezi Međuvladine mešovite komisije Republike Srbije i Rumunije za nacionalne manjine izdvojio i pročitao deo Zapisnika sa Druge sednice ove komisije, odnosno tačku 7. koja se odnosi na povraćaj imovine, a u kojoj stoji sledeće: „Komisija je konstatovala da je postupak rešavanja pitanja u vezi sa povraćajem imovine, koja je u prošlosti pripadala dvema manjinama, spor. U tom smislu, Komisija je ukazala da je veći deo ove imovine u lošem stanju. Rumunska strana je predložila srpskoj strani da preduzme mere za sanaciju bivše imovine rumunske zajednice u Republici Srbiji i da ih stavi na raspolaganje rumunuskoj zajednici. Srpska strana je predočila da je to zakonski nemoguće dok se imovina ne vrati ranijim vlasnicima. Komisija je konstatovala da je u Republici Srbiji i u Rumuniji u toku postupak za pojašnjenje pravnog statusa pojedinih nekretnina. Komisija je, između ostalog, ukazala na postupak koji je u toku pred sudom Tamiš u vezi sa povraćajem „Makrinog doma“ i na pokrenute inicijative u pogledu rešavanja pravnog statusa Fondacije „Dimitrije Balanesku“ iz Bele Crkve, svojine banke „Lućafarul“ iz Vršca ili kaštela „Močoni“ u Vlajkovcu.“

 Rastko Janković, savetnik direktora Kancelarije za saradnju sa dijasporom i Srbima u regionu izrazio je podršku Kancelarije za rešavanje problema u vezi sa vraćanjem oduzete imovine SPC u Temišvaru.

 Polazeći od činjenice dobrosusedskih odnosa Srbije i Rumunije, a u cilju bržeg rešavanja problema kojeg je izneo predstavnik Eparhije temišvarske SPC, Odbor je jednoglasno zaključio da će po ovom pitanju uputiti zvaničan dopis relevatnim državnim institucijama u Srbiji koje mogu da pomognu u rešavanju ovog problema.

 Pod tačkom razno se niko nije javio za reč.

 Zapisnik sa pete sednice Odbora je jednoglasno usvojen.

 Sednica je završena u 12,00 časova.

 SEKRETAR PREDSEDNIK

-------------------------------------- ----------------------------------

 Vesna Matić Vukašinović Aleksandar Čotrić